**Ministru kabineta instrukcijas projekta**

**„Par uzņemošās valsts atbalsta nodrošināšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Nacionālās drošības likuma 3.panta trešā daļa paredz, ka „nacionālās drošības sistēmas darbība balstās uz civilmilitāro sadarbību. Civilmilitārā sadarbība ir plānota un saskaņota valsts pārvaldes iestāžu, sabiedrības un Nacionālo bruņoto spēku (NBS) darbība valsts apdraudējuma pārvarēšanai. Civilmilitārās sadarbības pamatprincipi ir efektīva savstarpējās sadarbības koordinācija, vienota izpratne par kopējiem mērķiem un dalīta atbildība par mērķu sasniegšanas rezultātiem”.Ministru kabineta instrukcija „Par uzņemošās valsts atbalsta sniegšanu un tā koordināciju” ir nepieciešama, lai nodrošinātu Latvijas uzņemošās valsts atbalsta spēju īstenošanu, civilo un militāro institūciju darbību gan miera laikā, gan krīzes apstākļos, kad ir aktivizēts Ziemeļatlantijas līguma organizācijas (NATO) IV pants „Par konsultācijām valsts drošības apdraudējuma gadījumā” un V pants „Par kolektīvo aizsardzību”. |
| 2. | Pašreizējā situācija un problēmas, kuru risināšanai tiesību akts izstrādāts, tiesiskā regulējuma mērķis un būtība | Š.g. 29.aprīlī Aizsardzības ministrija iesniedza Ministru kabinetā izskatīšanai informatīvo ziņojumu „Par Baltijas valstu mācībām uzņemošās valsts atbalstam *Baltic Host 2013*”, kurā saskaņā ar iegūtajiem mācību secinājumiem tika analizēta un aprakstīta esošā situācija uzņemošās valsts atbalsta (turpmāk – UVA) jomā Latvijā. Lai risinātu informatīvajā ziņojumā izteiktās problēmas, Aizsardzības ministrija ierosināja izstrādāt UVA koncepciju, kurā tiktu definēts uzņemošās valsts atbalsts, UVA iesaistītās valsts un pašvaldību institūcijas, to pienākumi un uzdevumi UVA pasākumu plānošanā un izpildē. Saskaņā ar 2014.gada 29.aprīļa Ministru kabineta sēdes protokollēmuma Nr.25 57.paragrāfa 2.1.apakšpunktu Aizsardzības ministrija sadarbībā ar iesaistītajām valsts institūcijām izstrādāja UVA koncepcijas projektu un noteiktajā kārtībā 2014.gada 25.septembrī iesniedza izsludināšanai Valsts sekretāru sanāksmē. Iesaistītās institūcijas iesniedza savus atzinumus, kur Tieslietu ministrija, Pārresoru koordinācijas centrs un Valsts kanceleja izteica iebildumus par koncepciju kā informatīvajā ziņojumā minēto problēmu risinājuma formu, norādot, ka saskaņā ar 2009.gada 13.oktobra Ministru kabineta noteikumu Nr.1178 „Attīstības plānošanas dokumentu izstrādes un ietekmes izvērtēšanas noteikumi” projekts nevar būt plānošanas dokuments, jo nepiedāvā vairākus iespējamos risinājumus un nenosaka jaunus pienākumus iesaistītajām institūcijām. Lai panāktu vienošanos, Aizsardzības ministrija š.g. 3.novembrī organizēja saskaņošanas sanāksmi, kurā piedalījās pārstāvji no Ārlietu ministrijas, Iekšlietu ministrijas, Pārtikas un veterinārā dienesta, Satiksmes ministrijas, Valsts aizsardzības militāro objektu un iepirkumu centra, Tieslietu ministrijas, Valsts zemes dienesta, Valsts kancelejas, Neatliekamās medicīniskās palīdzības dienesta, Zemkopības ministrijas, Nodrošinājuma valsts aģentūras un Nacionālajiem bruņotajiem spēkiem. Sanāksmes gaitā tika panākta vienošanās, ka piemērotākais variants ir Ministru kabineta instrukcija, kas noteiktu vispārējus ministriju un citu iesaistīto institūciju pienākumus un uzdevumus UVA jomā. Savukārt, organizējot kārtējās mācības ar UVA elementiem, Aizsardzības ministrija katrām mācībām gatavos atsevišķu Ministru kabineta rīkojuma projektu, katrā konkrētā gadījumā norādot ministrijas un institūcijas, kuru iesaiste ir nepieciešama. Saskaņā ar sanāksmē nolemto, tika sagatavots Ministru kabineta instrukcijas „Par uzņemošās valsts atbalsta sniegšanu un tā koordināciju” projekts. Instrukcija nodrošinātu valsts institūciju iesaisti UVA īstenošanā atbilstoši noteiktajiem pienākumiem un uzdevumiem, kā arī tiktu veicinātas koordinētas Latvijas institūciju spējas reaģēt uz apdraudējuma un krīzes situācijām, nodrošinot UVA sniegšanu sabiedroto spēkiem. |
| 3. | Projekta izstrādē iesaistītās institūcijas | Ministru kabineta instrukcija ir izstrādāta Aizsardzības ministrijā. Projekta izstrādē piedalījās: Ārlietu ministrija, Ekonomikas ministrija, Iekšlietu ministrija, Satiksmes ministrija, Veselības ministrija, Zemkopības ministrija, Tieslietu ministrija, Vides aizsardzības un reģionālās attīstības ministrija, Valsts policija, Neatliekamās medicīniskās palīdzības dienests, Pārtikas un veterinārais dienests, Valsts ugunsdzēsības un glābšanas dienests, Valsts robežsardze, Valsts vides dienests, Valsts ieņēmumu dienests, valsts aģentūra „Civilās aviācijas aģentūra”, Nacionālie bruņotie spēki, Latvijas Ģeotelpiskās informācijas aģentūra, Valsts aizsardzības militāro objektu un iepirkumu centrs, Valsts zemes dienests, Valsts meža dienests, Valsts tehniskās uzraudzības aģentūra, Lauksaimniecības datu centrs un Nodrošinājuma valsts aģentūra. |
| 4. | Cita informācija | UVA nodrošināšanā iesaistītās valsts budžeta iestādes Ministru kabineta rīkojumā noteiktos pienākumus un uzdevumus nodrošinās tām piešķirto finanšu līdzekļu ietvaros. |

|  |
| --- |
| **VII. Tiesību akta projekta izpildes nodrošināšana un tā ietekme uz institūcijām** |
| 1. | Projekta izpildē iesaistītās institūcijas | Ārlietu ministrija, Aizsardzības ministrija, Tieslietu ministrija, Nacionālie bruņotie spēki, Satiksmes ministrija, Iekšlietu ministrija, Ekonomikas ministrija, Veselības ministrija, Zemkopības ministrija, valsts aģentūra „Civilās aviācijas aģentūra”, Valsts policija, Valsts robežsardze, Neatliekamās medicīniskās palīdzības dienests, Valsts ugunsdzēsības un glābšanas dienests, Valsts vides dienests, Pārtikas un veterinārais dienests, Valsts ieņēmumu dienests, Vides aizsardzības un reģionālās attīstības ministrija, Drošības policija, Militārais izlūkošanas un drošības dienests.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | UVA iesaistītajām valsts institūcijām instrukcijā minētās kompetences un pienākumi ir precizēti balstoties uz to esošajiem nolikumiem, tādējādi darbību nosakot esošo funkciju ietvaros. |
| 6. | Cita informācija. | Nav. |

**Anotācijas II, III, IV, V un VI sadaļa – nav attiecināms.**

Aizsardzības ministrs R.Vējonis

Vīza: valsts sekretārs J.Sārts

02.02.2015. 14:34

728

V.Otzulis

Valdis.otzulis@mod.gov.lv

Tālr: 67335153; fakss 67335130